ຄວາມເຄັ່ງຕຶງ ໃນອີຈິບ ສົ່ງຜົນກະທົບ ໄປທົ່ວ (ສະໄລດ໌)
ຄວາມເຄັ່ງຕຶງລະຫວ່າງ ລັດຖະບານຊົ່ວຄາວ ແລະພວກ​ສະໜັບສະໜູນທ່ານ Morsi ກໍາລັງມີຜົນກະທົບ ຕໍ່ບັນດາປະເທດເພື່ອນບ້ານ ແລະກາຍຂົງເຂດ ໄປອີກ.
ຄວາມເຄັ່ງຕຶງ ທີ່ນັບມື້ນັບຮ້າຍແຮງຂຶ້ນ ລະຫວ່າງລັດຖະ ບານຊົ່ວຄາວ ແລະພວກສະໜັບສະໜູນປະທານາທິບໍດີ ທີ່ຖືກໂຄ່ນລົ້ມ ທ່ານ Mohammed Morsi ນັ້ນ ກໍາລັງມີ ຜົນກະທົບຕໍ່ບັນດາປະເທດເພື່ອນບ້ານ ແລະກາຍຂົງເຂດ ນັ້ນໄປອີກ ລະເບີດລູກນຶ່ງໄດ້ແຕກຂຶ້ນຢູ່ນອກສະຖານກົງສຸນອີຈິບ ຢູ່ເມືອງ Benghazi ທາງພາກຕາ ເວັນອອກຂອງລີເບຍ ໃນວັນເສົາວານນີ້ ຊຶ່ງໄດ້ສ້າງຄວາມເສຍຫາຍໃຫ້ແກ່ຝາ ຂ້າງນອກ ຂອງຕຶກກົງສຸນ ແລະລົດລາທີ່ຈອດຢູ່ໃກ້ໆ ພວກສືບສວນສອບສວນເວົ້າວ່າ ຍັງບໍ່ມີໃຜອ້າງເອົາຄວາມຮັບຜິດຊອບໃນທັນທີທັນໃດ ຕໍ່ການໂຈມຕີດັ່ງກ່າວເທື່ອ ໃນຂະນະດຽວກັນ ພວກນັບຖືສາສະໜາອິສລາມຫົວເຄ່ງຄັດ ແລະພວກເດີນຂະບວນໄດ້ ພາກັນໂຮມຊຸມນຸມຢູ່ບ່ອນອື່ນອີກໃນຂົງເຂດ ເພື່ອປະທ້ວງຕໍ່ການທັບມ້າງຂອງລັດຖະບານ ອີຈິບຕໍ່ພວກພົນລະເຮືອນ ຊາວອາຣັບຫລາຍພັນຄົນຢູ່ອິສຣາແອລ ພາກັນໂບກທຸງຊາດອີຈິບ ແລະຮູບຂອງທ່ານ Morsi ໃນວັນເສົາວານນີ້ ໃນຂະນະທີ່ພາກັນຍ່າງໄປທົ່ວເມືອງ Nazarath ຢູ່ທາງພາກ ເໜືອຂອງປະເທດ ຫລາຍຮ້ອຍຄົນພາກັນໄປເຕົ້າໂຮມກັນຢູ່ນອກສະຖານທູດອີຈິບ ໃນນະຄອນຫລວງ Tunis ຂອງປະເທດ Tunisia ໃນວັນສຸກຜ່ານມາ ແລະສົ່ງສຽງປະນາມການທັບມ້າງດັ່ງກ່າວ ນອກນັ້ນ ມີອີກຫລາຍພັນຄົນໄປໂຮມຊຸມນຸມຢູ່ນະຄອນຫລວງ Ankara ແລະນະຄອນ Istanbul ຂອງເທີກີ ເພື່ອສະແດງເຖິງຄວາມເປັນນໍ້ານຶ່ງໃຈດຽວກັນກັບພວກປະທ້ວງໃນ ອີຈິບ ພ້ອມກັນນັ້ນ ຊາວມຸສລິມກຸ່ມໃຫຍ່ຫລາຍໆກຸ່ມກໍພາກັນໂຮມຊຸມນຸມຢູ່ທີ່ອິນໂດເນເຊຍ ແລະມາເລເຊຍ ຮຽກຮ້ອງໃຫ້ລັດຖະບານອີຈິບຍັບຍັ້ງຈາກການໃຊ້ກໍາລັງຕໍ່ພວກປະທ້ວງ